Kommissionens forordning (EF) nr. 933/2002

af 31. maj 2002

om åbning og forvaltning af toldkontingenter for visse landbrugsprodukter med oprindelse i Schweiz og om ophævelse af forordning (EF) nr. 851/95

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til afgørelse 2002/309/EF, Euratom truffet af Rådet og Kommissionen, for så vidt angår aftalen om videnskabeligt og teknologisk samarbejde den 4. april 2002 om indgåelse af syv aftaler med Det Schweiziske Forbund(1), og særlig en aftale om handel med landbrugsprodukter(2), i det følgende benævnt "aftalen", særlig artikel 2, og

ud fra følgende betragtninger:

(1) Det er nødvendigt at åbne og fastlægge forvaltningsregler for de toldkontingenter, der er omhandlet i bilag 2 til aftalen.

(2) Disse toldkontingenter bør forvaltes af Fællesskabets myndigheder og medlemsstaterne i overensstemmelse med ordningen for forvaltning af toldkontingenter som omhandlet i artikel 308a, 308b og 308c i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(3), senest ændret ved Kommissionens forordning (EF) nr. 444/2002(4).

(3) For at komme i betragtning til anvendelse af disse toldkontingenter skal varerne have oprindelse i Schweiz i overensstemmelse med de regler, der er omhandlet i aftalens artikel 4.

(4) Toldkontingentet for kirsebær under KN-kode 0809 20 95 erstatter toldkontingentet for samme vare under løbenummer 09.0901, fastlagt ved Rådets forordning (EF) nr. 851/95(5). Den pågældende forordning vil således blive overflødig og bør ophæves fra datoen for aftalens ikrafttræden.

(5) De foranstaltninger, der indføres med denne forordning, er i overensstemmelse med Toldkodeksudvalgets udtalelse -

UDSTEDT FØLGENDE FORORDNING:

Artikel 1

1. Med forbehold af stk. 2 åbnes de toldkontingenter for varer med oprindelse i Schweiz, der er opført i bilaget til denne forordning, hvert år fra 1. januar til 31. december til de toldsatser, der er angivet i det pågældende bilag.

2. I 2002 åbnes toldkontingenterne fra 1. juni til 31. december. De årlige mængder nedsættes til et niveau i forhold til det antal måneder, toldkontingenterne er åbnet. Bliver resultatet af denne beregning dele af et ton, rundes der op til næste hele ton.

Artikel 2

Kommissionen forvalter de i artikel 1 omhandlede toldkontingenter i overensstemmelse med artikel 308a, 308b og 308c i forordning (EØF) nr. 2454/93.

Artikel 3

Forordning (EF) nr. 851/95 ophæves med virkning fra 1. juni 2002.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 31. maj 2002.

På Kommissionens vegne

Frederik Bolkestein

Medlem af Kommissionen

(1) EFT L 114 af 30.4.2002, s. 1.

(2) EFT L 114 af 30.4.2002, s. 132.

(3) EFT L 253 af 11.10.1993, s. 1.

(4) EFT L 68 af 12.3.2002, s. 11.

(5) EFT L 86 af 20.4.1995, s. 7.

BILAG

Liste over toldkontingenter

Varebeskrivelsen skal uanset reglerne for fortolkning af den kombinerede nomenklatur kun betragtes som vejledende, idet dækningen af toldkontingenterne i forbindelse med dette bilag bestemmes af dækningen af KN-koderne. Når der er anvendt ex KN-koder, bestemmes dækningen af toldkontingenterne ved samtidig anvendelse af KN-koden og den tilhørende varebeskrivelse.

>TABELPOSITION>